ОБЈАВЉЕНИ НОВИ ПОДЗАКОНСКИ АКТИ НЕОПХОДНИ ЗА ИМПЛЕМЕНТАЦИЈУ СИСТЕМА AIS/AES/CDS
У „Службеном гласнику РС“, број: 100 од 21.10.2026. године, објављен је Правилник о врсти, облику, структури и шифрама података у вези са захтевима и одлукама ради спровођења царинских формалности и Правилник о садржини и начину попуњавања царинских декларација. Оба правилника ступају на снагу осмог дана од дана објављивања, тачније 29.10.2026. године.
Правни основ за доношење наведених правилника садржан је у члану 6. став 2. Царинског закона („Службени гласник РС”, бр. 95/18...138/22), којим је прописано да министар надлежан за послове финансија прописује захтеве који се односе на врсту, облик, структуру и шифре података из члана 5. став 2. овог закона, узимајући у обзир неопходност испуњавања царинских формалности утврђених царинским прописима и природу и сврху размене и чувања информација из члана 5. став 1. овог закона.

С тим у вези, напомињемо да се у току спровођења Пројекта „Аутоматизовани увозни, извозни систем и систем управљања царинским одлукама (AIS/АЕS/CDS)“, а након извршене компаративне анализе важећег Правилника о облику, садржини, начину подношења и попуњавања декларација и других образаца у царинском поступку са одговарајућима прописима ЕУ дошло до закључка да је у овој области потребан потпуно нов концепт овог подзаконског акта, ради операбилности наведених система.

Указујемо да је наведени пројекат веома значајан у смислу испуњавања услова из Поглавља 29 (Царинска унија) у предприступним преговорима са Европском унијом, а који се односе на дигитализацију и модернизацију царинске службе, који ће допринети приближавању ЕУ стандардима у погледу царинских процедура, заштити интереса грађана кроз аутоматизовану контролу увоза/извоза, што побољшава сигурносне аспекте и осигурава ефикаснију наплату дажбина.

Што се тиче Правилника о врсти, облику, структури и шифрама података у вези са захтевима и одлукама ради спровођења царинских формалности (чији саставни део чине Прилог А и Прилог А1) и Правилника о садржини и начину попуњавања царинских декларација (чији саставни део чине Прилог Б и Прилог Б1) исти су у највећој могућој мери усклађени са Имплементационим и Делегираним актом ЕУ, уз уважавање специфичности царинских поступака који се спроводе у Републици Србији и чињенице да Република Србија још увек није чланица ЕУ.
Правилник о врсти, облику, структури и шифрама података у вези са захтевима и одлукама ради спровођења царинских формалности почиње да се примењује дана 30.04.2027. године (по истеку шест месеци од дана ступања на снагу), осим одредаба које се односе на захтев и одобрење за електронску комуникацију које се примењују од дана 29.10.2026. године (даном ступања на снагу овог правилника).

Правилник о садржини и начину попуњавања царинских декларација почиње да се примењује дана 30.04.2027. године (по истеку шест месеци од дана ступања на снагу), осим одредаба које се односе на извоз (поступак 10 00) које се  примењују од 02.11.2026. године и одредаба које се односе на групу података 18 09 000 000 за транзитне декларације из Прилога Б овог правилника које се примењују од 01.07.2027. године.

Даном почетка примене Правилника о садржини и начину попуњавања царинских декларација (дана 30.04.2027. године) престаје да важи Правилник о облику, садржини, начину подношења и попуњавања декларација и других образаца у царинском поступку („Службени гласник РС”, бр. 42/19... 54/26), осим одредаба које се односе на декларације и обрасце који су поднети путем  информационог система царинске службе, које престају да важе 19.11.2027. године.

(Акт Управе царина број: 004085951 2026 10521 005 000 000 001 03 008 од 21.10.2026. године)

